嶮竿歌
作者：馮涓
朝代：唐

paragraphs: 山嶮驚摧車，水嶮怕覆舟。
奈何平地不肯立，沿上百尺高竿頭。
我不知爾是人耶猿耶復猱耶，教我見爾爲爾長嘆嗟。
我聞孝子不許國，我聞忠臣不憂家。
爾即輕命重黃金，忠孝全虧徒爾誇。
常將嶮藝悅君目，終日貪心媚君祿。
百尺高竿百度沿，一足參差一家哭。
嶮竿兒，聽我語，更有嶮竿嶮於汝。
解從上處失君恩，落向天涯海邊去。
嶮竿兒，爾須知，嶮處欲往宜爾思。
上得欲下下不得，我謂此輩嶮於嶮竿兒。